(návrh)

**NariadeniE vlády**

**Slovenskej republiky**

**z ... 2023,**

**ktorým sa ustanovujú hodnota investície a koncesie a základné náležitosti štúdie uskutočniteľnosti investície a štúdie uskutočniteľnosti koncesie**

Vláda Slovenskej republiky podľa § 19a ods. 8 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov nariaďuje:

§ 1

Hodnota investície a koncesie

1. Štúdia uskutočniteľnosti investície sa vypracuje, ak hodnota investície sa rovná alebo je vyššia ako 10 000 000 eur.
2. Štúdia uskutočniteľnosti koncesie sa vypracuje, ak predpokladaná hodnota koncesie[[1]](#footnote-2)) sa rovná alebo je vyššia ako 10 000 000 eur.
3. Hodnota investície a koncesie podľa odsekov 1 a 2 sa na účely vypracovania štúdie uskutočniteľnosti posudzuje vrátane dane z pridanej hodnoty.

§ 2

Základné náležitosti štúdie uskutočniteľnosti

Štúdia uskutočniteľnosti investície a štúdia uskutočniteľnosti koncesie obsahuje

1. opis súčasnej situácie a určenie cieľov, ktoré sa majú dosiahnuť realizáciou investície alebo koncesie, aspoň v rozsahu identifikácie problému alebo príležitosti odôvodňujúce potrebu investície alebo koncesie a merateľné ciele investície alebo koncesie, ktoré umožnia monitorovať výsledky,
2. analýzu dopytu a ponuky, aspoň v rozsahu súčasného stavu a stavu po realizácii investície alebo koncesie, vrátane opisu ponuky produktov a služieb na trhu alebo v sektore, ako aj dopyt po produkte alebo službe cieľovej skupiny, ktorá má investíciu alebo koncesiu využívať,
3. výber a opis alternatívnych riešení, ktorými je možné naplniť ciele, ktoré boli určené podľa písmena a), pričom za alternatívne riešenie nie je možné označiť nerealizovanie investície alebo koncesie,
4. finančnú analýzu s preukázaním dlhodobej finančnej udržateľnosti investície alebo koncesie a ekonomickú analýzu s porovnaním prínosov a nákladov investície alebo koncesie,
5. hodnotenie rizík súvisiacich s investíciou alebo koncesiou aspoň v rozsahu analýzy preukazujúcej zmeny finančnej analýzy alebo ekonomickej analýzy v dôsledku zmeny nákladov alebo prínosov investície alebo koncesie ako aj ďalšie riziká s vplyvom na harmonogram investície alebo koncesie alebo na výšku výdavkov a prínosov s ňou spojených,
6. ďalšie skutočnosti potrebné na riadne hodnotenie štúdie uskutočniteľnosti.

§ 3

Prechodné ustanovenie

Na investíciu alebo koncesiu, ktorej začiatok prípravy nastal pred 1. januárom 2024, ak zmluva, ktorej predmetom je realizácia investície alebo koncesie nebola uzavretá do 31. decembra 2023, sa vzťahuje hodnota investície alebo hodnota koncesie ustanovená týmto nariadením vlády.

§ 4

Zrušovacie ustanovenie

Zrušuje sa nariadenie vlády Slovenskej republiky č. 174/2019 Z. z. o podmienkach vypracovania štúdie uskutočniteľnosti investície a štúdie uskutočniteľnosti koncesie.

§ 5

Účinnosť

Toto nariadenie vlády nadobúda účinnosť 1. januára 2024.

1. ) § 6 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov [↑](#footnote-ref-2)